b'\n_START_ARTICLE_\nKryoelektronimikroskopia\n_START_PARAGRAPH_\nKryoelektronimikroskopia, elektroni kryomikroskopia tai kryo-EM (engl. cryo-EM) on l\xc3\xa4pivalaisuelektronimikroskopian (TEM) muoto, jossa n\xc3\xa4ytteen rakennetta tutkitaan l\xc3\xa4p\xc3\xa4isem\xc3\xa4ll\xc3\xa4 se 200\xe2\x80\x93300\xc2\xa0kV elektronisuihkun avulla hyvin kylmiss\xc3\xa4 (kryogeenisiss\xc3\xa4) olosuhteissa, jotka on tavallisesti saavutettu nestem\xc3\xa4isen typen avulla. Elektronisuihku on ik\xc3\xa4\xc3\xa4n kuin "valo" ja n\xc3\xa4ytteen t\xc3\xa4t\xc3\xa4 "valoa" puolil\xc3\xa4p\xc3\xa4isev\xc3\xa4t molekyylit muodostavat suihkulla valaistaessa "varjon" mittalaitteelle, josta n\xc3\xa4ytteen molekyylirakenne voidaan p\xc3\xa4\xc3\xa4tell\xc3\xa4 esimerkiksi sen luonnollisessa eli natiivissa muodossa. Kryo-EM:n k\xc3\xa4ytt\xc3\xb6 rakennebiologiassa on saavuttanut suosiota 2010-luvulla._NEWLINE_Kryo-EM sopii muun muassa virusten, ribosomien, mitokondrioiden, ionikanavien ja jopa pienten 170\xc2\xa0kDa entsyymikompleksien rakennetutkimukseen noin 4.5\xc2\xa0\xc3\x85 erotustarkkuudella eli resoluutiolla. Kryo-EM laitteistojen resoluutio on kuitenkin parantunut vuosien my\xc3\xb6t\xc3\xa4 ja 2015 menness\xc3\xa4 kryo-EM:n avulla on saavutettu jopa 2.2\xc2\xa0\xc3\x85 resoluution kuva er\xc3\xa4\xc3\xa4n bakteerin entsyymist\xc3\xa4 (PDB-koodi: 5A1A)._NEWLINE_Kryo-EM:n er\xc3\xa4s versio on kryoelektronitomografia (engl. CET, ECT, cryo-ET), jossa tutkitun n\xc3\xa4ytteen eri kulmiin j\xc3\xa4\xc3\xa4tyneist\xc3\xa4 2D-kuvista tehd\xc3\xa4\xc3\xa4n 3D-ennallistus/kollaasi, eli tomogrammi. Lis\xc3\xa4ksi n\xc3\xa4ytelevy\xc3\xa4 k\xc3\xa4\xc3\xa4nnell\xc3\xa4\xc3\xa4n tietokoneohjatusti kuvauksen aikana useamman kuvakulman saamiseksi. Pelk\xc3\xa4ss\xc3\xa4 kryo-EM:ss\xc3\xa4 tehd\xc3\xa4\xc3\xa4n saman kuvakulman molekyyleist\xc3\xa4 pelkk\xc3\xa4 2D-kuva ilman n\xc3\xa4ytelevyn k\xc3\xa4\xc3\xa4ntely\xc3\xa4.\n_START_SECTION_\nOhuen kalvon menetelm\xc3\xa4\n_START_PARAGRAPH_\nOhuen kalvon menetelm\xc3\xa4ss\xc3\xa4 nestem\xc3\xa4inen n\xc3\xa4yte levitet\xc3\xa4\xc3\xa4n elektronimikroskoopin n\xc3\xa4ytelevyverkkoon alle 500\xc2\xa0nm paksuiseksi kalvoksi, sill\xc3\xa4 yli 1000\xc2\xa0nm kalvoa elektronisuihku ei kykene l\xc3\xa4p\xc3\xa4isem\xc3\xa4\xc3\xa4n merkitt\xc3\xa4v\xc3\xa4sti. Tyypillisesti kalvo j\xc3\xa4\xc3\xa4dytet\xc3\xa4\xc3\xa4n nopeasti kastamalla n\xc3\xa4yte nestem\xc3\xa4isell\xc3\xa4 typell\xc3\xa4 j\xc3\xa4\xc3\xa4hdytettyyn nestem\xc3\xa4iseen etanoliin. T\xc3\xa4ll\xc3\xa4 menetelm\xc3\xa4ll\xc3\xa4 j\xc3\xa4\xc3\xa4htyminen on kyllin nopeaa est\xc3\xa4m\xc3\xa4\xc3\xa4n tutkittavan aineen rakenteen rikkovien suurten vesikiteiden muodostuminen. Ep\xc3\xa4tasaisen kiteytymisen sijaan tapahtuu tasainen vitrifikaatio. Toisin kuin valomikroskopian valo, elektronit siroavat voimakkaasti ilman kaasuseoksesta: j\xc3\xa4\xc3\xa4dytt\xc3\xa4m\xc3\xa4ll\xc3\xa4 n\xc3\xa4yte voidaan se sijoittaa elektronimikroskoopin vaatimaan vakuumiin, eli l\xc3\xa4hell\xc3\xa4 tyhji\xc3\xb6t\xc3\xa4 olevaan tilaan, jossa elektronisuihku voi edet\xc3\xa4 vapaasti. J\xc3\xa4\xc3\xa4dytetty\xc3\xa4 n\xc3\xa4ytett\xc3\xa4 on my\xc3\xb6s mahdollista s\xc3\xa4ilytt\xc3\xa4\xc3\xa4 useita p\xc3\xa4ivi\xc3\xa4 ilman merkitt\xc3\xa4v\xc3\xa4\xc3\xa4 sublimoitumista._NEWLINE_Vaikka kylm\xc3\xa4 l\xc3\xa4mp\xc3\xb6tila suojaa n\xc3\xa4ytett\xc3\xa4 hajoamiselta, liian voimakas tai pitk\xc3\xa4aikainen elektronisuihkutus voi silti vaurioittaa helposti herkimpi\xc3\xa4 n\xc3\xa4ytteit\xc3\xa4, joten niit\xc3\xa4 t\xc3\xa4ytyy usein s\xc3\xa4teilytt\xc3\xa4\xc3\xa4 elektronisuihkulla mahdollisimman v\xc3\xa4h\xc3\xa4n. Pienten s\xc3\xa4teilyannosten k\xc3\xa4ytt\xc3\xb6 kuitenkin v\xc3\xa4hent\xc3\xa4\xc3\xa4 menetelm\xc3\xa4ll\xc3\xa4 saatujen kuvien tarkkuutta, joten jos on mahdollista, niin tietyss\xc3\xa4 kulmassa olevista n\xc3\xa4ytemolekyyleist\xc3\xa4 tehd\xc3\xa4\xc3\xa4n tietokoneohjelman avulla automaattisesti p\xc3\xa4\xc3\xa4llekk\xc3\xa4inen kuvakollaasi. T\xc3\xa4m\xc3\xa4 parantaa kuvatarkkuutta. Tomografisessa menetelm\xc3\xa4ss\xc3\xa4 n\xc3\xa4ytelevy\xc3\xa4 t\xc3\xa4m\xc3\xa4n lis\xc3\xa4ksi k\xc3\xa4\xc3\xa4nnell\xc3\xa4\xc3\xa4n 3D-kuvan saamiseksi.\n_START_SECTION_\nMuut n\xc3\xa4ytteet\n_START_PARAGRAPH_\nKryo-EM:\xc3\xa4\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s kuvaamaan n\xc3\xa4ytteit\xc3\xa4, jotka ovat liian helposti haihtuvia huoneenl\xc3\xa4mm\xc3\xb6ss\xc3\xa4 tapahtuvalle tavalliselle elektronimikroskooppiselle kuvantamiselle. Kryo-EM:\xc3\xa4\xc3\xa4 voidaan k\xc3\xa4ytt\xc3\xa4\xc3\xa4 esimerkiksi neste-kiinte\xc3\xa4 rajapintojen tutkimiseen tai vaikka rikin rakennetutkimukseen, sill\xc3\xa4 rikki sublimoituu helposti elektronimikroskoopin vakuumissa huoneenl\xc3\xa4mm\xc3\xb6ss\xc3\xa4.'